b"\n_START_ARTICLE_\nNew age\n_START_SECTION_\nKjennetegn, verdensbilde og uttrykk\n_START_PARAGRAPH_\nNew age har blitt kalt et \xc2\xab'koldtbord' av religi\xc3\xb8se forestillinger\xc2\xbb, som henter impulser fra \xc2\xabn\xc3\xa6rmest alle slags \xc3\xa5ndelige og religi\xc3\xb8se tradisjoner som gnostisisme, buddhisme, sjamanisme, sufisme, kabbalisme, hinduisme, kristen mystikk og urfolksreligioner\xc2\xbb. Ideologer innenfor bevegelsen er skeptiske til \xc3\xa5 karakterisere new age som en religion (\xc2\xabMan kan ikke bli en 'new ager' p\xc3\xa5 samme m\xc3\xa5te som man kan bli kristen, muslim eller buddist\xc2\xbb), og det er en tendens til \xc3\xa5 oppfatte religioner som noe som tilh\xc3\xb8rte \xc2\xabden gamle tid\xc2\xbb. Frav\xc3\xa6ret av dogmer og struktur er ogs\xc3\xa5 utypisk for religioner; bevegelsen har likevel flere trekk som er karakteristiske for religioner: et gudsbegrep, et frelsesbegrep og en verdensbilde med en transcendent dimensjon._NEWLINE_Det har vist seg vanskelig \xc3\xa5 etablere en felles teoretisk ramme over dette mangfoldet. Et hovedskille i forskningen p\xc3\xa5 feltet g\xc3\xa5r mellom forskere som James R. Lewis, som mener at new age reflekterer en direkte import av \xc3\xb8stlig tankegods, og forskere som Wouter J. Hanegraaff, som betoner sekularisering av elementer fra vestlig esoterisk tradisjon. _NEWLINE_I tr\xc3\xa5d med Colin Campbells teori om det kultiske milj\xc3\xb8 oppst\xc3\xa5r og forsvinner organisasjoner og grupper i rask takt. Forfattere og kursarrang\xc3\xb8rer l\xc3\xa5ner friskt teorier og metoder fra hverandre. Individene beveger seg fra organisasjon til organisasjon, fra l\xc3\xa6rer til l\xc3\xa6rer, p\xc3\xa5 jakt etter innsikt og opplysning. For sv\xc3\xa6rt mange framst\xc3\xa5r de ulike trosretningene eller organisasjonene mere som midlertidige stoppesteder enn som m\xc3\xa5l._NEWLINE_New age inng\xc3\xa5r i et st\xc3\xb8rre bilde av nyreligi\xc3\xb8sitet, men skiller seg fra nyreligi\xc3\xb8se bevegelser som Hare Krishna og Scientologikirken ved \xc3\xa5 v\xc3\xa6re en l\xc3\xb8s og desentralisert bevegelse._NEWLINE_Det dominerende verdensbildet innen New age er preget av holisme; troen p\xc3\xa5 at alt henger sammen: det uendelige kosmos, den sansbare naturen og menneskenes \xc3\xa5nd og sjel. Hele planeten kan sees som et \xc3\xa5ndelig vesen. _NEWLINE_Innen new agebevegelsen finnes et vidt spektrum av religi\xc3\xb8s tro og praksis, herunder et bredt utvalg av framgangm\xc3\xa5ter for \xc3\xa5 oppn\xc3\xa5 kontakt med h\xc3\xb8yere intelligenser, leve riktig og forbedre sin fysiske og psykiske helse. I new age-tidsskrifter som Visjon (tidligere Alternativt Nettverk) og  Ildsjelen skrives det om personlig utvikling, healing og alternativ medisin, tyding av tarot-kort, astrologi, studier av UFO-observasjoner, kornsirkler og mye annet. Bevegelsen omfatter ogs\xc3\xa5 \xc2\xabtanker om reinkarnasjon, Gaia-hypotesen, transpersonal psykologi, krystaller, visualisering, kanalisering, wicca, nysjamanisme, reikihealing, energimassasje, chakrabalansering, zenmeditasjon, akupunktur, tantrisk yoga, auratolkning, irisdiagnostikk, skytsengler og gudinnereligion. For \xc3\xa5 nevne noen\xc2\xbb._NEWLINE_Det er innen newage-milj\xc3\xb8ene lagt fram en betydelig mengde skrifter som skal v\xc3\xa6re budskap fra slike kilder som skjulte mestere, intergalaktiske intelligenser, engler eller avd\xc3\xb8de mennesker. Mange deler av newage-bevegelsen hevder at vi alle har muligheten til \xc3\xa5 kanalisere slike budskap, og presenterer ulike metoder for \xc3\xa5 utvikle slike evner._NEWLINE_New age har flere fellestrekk med hippiebevegelsen, blant annet en motkulturell avvisning av det moderne samfunnets materialisme og mekanistiske verdensbilde. \xc2\xabP\xc3\xa5 den ene siden er New Age kritisk til den etablerte vitenskapens snevre rammer, p\xc3\xa5 den andre siden bruker bevegelsen vitenskapen til \xc3\xa5 legitimere eget \xc3\xa5ndelig budskap og verdenssyn, gjennom begreper som energier, vibrasjoner, dimensjoner og b\xc3\xb8lger\xc2\xbb. Praksisen innenfor krystallhealing viser bruken av vitenskapelig terminologi: ulike typer steiner inneholder \xc2\xabhelende kosmisk energi\xc2\xbb som har \xc2\xabegenskaper og funksjoner [som] beskrives med begreper som 'frekvenser', 'frekvensniv\xc3\xa5' og vibrasjoner'.\xc2\xbb\n_START_SECTION_\nVannmannens tidsalder\n_START_PARAGRAPH_\nTanken om en ny tid er selvsagt til stede i enhver bevegelse som arbeider for grunnleggende samfunnsmessige endringer, men i new age-bevegelsen har dette begrepet f\xc3\xa5tt en spesiell betydning knyttet til forestillingen om at vi er p\xc3\xa5 vei inn i en ny astrologisk periode, Vannmannens tidsalder eller \xc2\xabThe Age of Aquarius\xc2\xbb. _NEWLINE_Dette begrepet viser til den astrologiske forestillingen om Det store \xc3\xa5ret. Det er et astronomisk faktum at solas plass ved v\xc3\xa5rjevnd\xc3\xb8gn i l\xc3\xb8pet av vel 24 000 \xc3\xa5r forflytter seg  gjennom de tolv stjernetegn som utgj\xc3\xb8r dyrekretsen. I sin moderne form er begrepet lansert gjennom teosofien, og s\xc3\xa6rlig gjennom  Alice Baileys  esoteriske astrologi. _NEWLINE_Mens sola de siste 2 000 \xc3\xa5r har st\xc3\xa5tt i fiskenes tegn ved v\xc3\xa5rjevnd\xc3\xb8gn, er den n\xc3\xa5 p\xc3\xa5 vei inn i stjernetegnet Vannmannen eller Vannb\xc3\xa6reren. If\xc3\xb8lge Alice Bailey skal menneskeheten i vannb\xc3\xa6rerens tidsalder gjennomg\xc3\xa5 en kollektiv innvielse som vil f\xc3\xb8re til at v\xc3\xa5r bevisste kontakt med de kosmiske intelligenskreftene fornyes. Tapet av denne kontakten er et vedvarende tema i esoteriske skrifter, det kan spores iallfall tilbake til gnostikerne ved v\xc3\xa5r tidsalders begynnelse. Siden menneskeheten fra et esoterisk synspunkt er viktige elementer av jordklodens bevissthet, vil ogs\xc3\xa5 jordkloden n\xc3\xa5 et nytt bevissthetsniv\xc3\xa5, og det vil utvikle seg en global bevissthet.\n_START_SECTION_\nHistorie\n_START_PARAGRAPH_\nEn betydningsfull forl\xc3\xb8per for new agebevegelsen er tidligere esoteriske bevissthetsutvidende tradisjoner som astrologi, spiritisme og teosofi, og G.I. Gurdjieffs tanker._NEWLINE_Av betydning for fremveksten av new age-bevegelsen i 1960-\xc3\xa5rene var Findhornsamfunnet i Skottland, drevet av Eileen og Peter Caddy, hvor David Spangler var en viktig deltager; og Esalen Institute i California, hvor man i kursvirksomheten \xc2\xabblandet terapi og spirituell praksis\xc2\xbb; tankene fra Esalen ble popularisert og dyrket ved selvutviklingssentre. _NEWLINE_B\xc3\xb8ker av amerikaneren David Spangler (Revelation, The Birth of a New Age, 1976) og engelskmannen George Trevelyan (A Vision of the Aquarian Age, 1977) bidro til \xc3\xa5 definere new age, mens skuespilleren Shirley MacLaines selvbiografiske Out on a Limb (1983; norsk Ut p\xc3\xa5 en gyngende gren samme \xc3\xa5r) bidro til utbredelsen av tankene. Fritjof Capra forener moderne kvantefysikk med \xc3\xb8stlig mystikk i sin bok Fysikkens Tao (1975). Gjennom bestselgende b\xc3\xb8ker av James Redfield (Den niende innsikt, 1993) og Paulo Coelho (Alkymisten, 1988) \xc2\xabhar forestillinger med klart utspring i new age sivet ut i en bredere popul\xc3\xa6rkulturell sammenheng\xc2\xbb._NEWLINE_Forestillingene om en ny tidsalder var mest framtredende i newage-bevegelsen f\xc3\xb8rste periode. Mest framtredende i seinere \xc3\xa5r er et mangfold av metoder for selvutvikling og styrking av personlig velv\xc3\xa6re. En forfatter som Deepak Chopra gir \xc2\xabtradisjonelle new age-forestillingene en konkret materiell utforming, der m\xc3\xa5let med selvutvikling er suksess, \xc3\xa5ndelig som materielt.\xc2\xbb\n_START_SECTION_\nSelvutvikling og helbredelse\n_START_PARAGRAPH_\nNewage-bevegelsen omfatter et stort antall terapeutiske metoder, psykiske s\xc3\xa5 vel som fysiske. De fleste av disse ser p\xc3\xa5 kropp og sjel som en helhet. Slike terapier kan ofte ha et direkte utgangspunkt i esoteriske eller okkulte vestlige tradisjoner, men de kan like gjerne springe ut av \xc3\xb8stlig tradisjon eller blande elementer av ulike tradisjoner. _NEWLINE_Blant disse teknikkene finnes akupunktur, kiropraktikk, hom\xc3\xb8opati, blomstermedisin, kinesiologi, ern\xc3\xa6ringsterapi, urtemedisin, krystallterapi og mange andre._NEWLINE_Som fellesbetegnelse for disse formene for legemlig og sjelelig terapi framsto etterhvert begrepet healing, som strengt tatt ikke betyr annet enn helbredelse. Det grunnleggende verdensbildet bak disse metodene blir gjerne karakterisert som holistisk eller helhetlig, og vi kan derfor finne betegnelser som holistisk healing eller helhetlig helbredelse. _NEWLINE_Knyttet til disse formene for alternativ behandling finner vi gjerne et sterkt fokus p\xc3\xa5 personlig utvikling. Dette kommer klart til uttrykk i new age-utforminger av tradisjonelle okkulte kunster som astrologi, tarotlesing og rituell magi. Enkelte observat\xc3\xb8rer har brukt denne tendensen som bevis p\xc3\xa5 en generell narsissistisk tendens i newage-bevegelsen som helhet.\n_START_SECTION_\nNew age i Norge\n_START_PARAGRAPH_\nI Norge har new age-tenkning blant annet kommet til uttrykk gjennom tidsskriftene Visjon og Ildsjelen. Dreyer forlag og Hilt & Hansteen forlag har utgitt en overveiende del av den eksplisitte new age-litteraturen; og Hilt & Hansteen har ogs\xc3\xa5 distribuert den gjennom sin bokklubb, Bokklubben Energica. Erik Dammanns bok Bak tid og rom (1987) brakte flere av tankene ut til en bredere allmennhet."